LFF I lyga

**LFF I lyga** (pagal rėmėjus ***TOPsport pirma lyga***) – antroji pagal stiprumą Lietuvos futbolo lyga. Lygos čempionai patenka į A lygą, antrąją ir trečiąją vietas užėmusioms komandoms įteikiami diplomai ir, atitinkamai, sidabro bei bronzos medalių komplektai. Antrąją vietą užėmusi komanda žaidžia dvejas pereinamąsias rungtynes dėl patekimo į A lygą su A lygoje priešpaskutinę vietą užėmusia komanda.

## Varžybų formatas

Bendrąja tvarka, lygos nugalėtojams suteikiama galimybė dalyvauti sekančio sezono A lygoje, o antrą vietą užėmusi komanda kovoja su A lygos priešpaskutiniąją vietą užėmusia komanda dėl galimybės dalyvauti sekančio sezono A lygoje. Paskutines dvi vietas užėmusios komandos iškrenta į II lygą, o trečioje paskutinėje vietoje likusi komanda kovoja pereinamose rungtynėse su trečioje lygoje. Galutinį dalyvių skaičių lemia licencijavimo procesas. Komandos norinčios dalyvauti I lygoje, privalo patenkinti lygos sportinius, finansinius bei teisinius kriterijus.

2020 m. sezono formatas buvo išimtinis, nes pirmenybėse dalyvavo 14 ekipų, iš kurių 4 turės galimybę kilti į 2021 m. A lygą. Dėl sutrumpėjusio sezono buvo žaidžiama pusantro rato sistema - po pirmojo rato 1-8 vietas užėmusios komandos žaidė tarpusavyje antrąjį ratą. Pirmojo aštuntuko komandos kovojo dėl apdovanojimų ir galimybįs patekti į A lygą, 9–14 vietas užėmusios komandos žaidė antrąjį ratą tarpusavyje dėl žemesniųjų vietų.

## Organizacija


Kėdainių „Nevėžis“ (VšĮ „Sporto perspektyvos“)
 FA Šiauliai (VšĮ Futbolo akademija „Šiauliai“)
 FK „Jonava“ (VšĮ „Jonavos futbolas“)
 Kretingos „Minija“ (VšĮ „Kretingos Minija)
 Vilniaus BFA (VšĮ „Baltijos futbolo akademija“)
 „FC Neptūnas“ (VšĮ „Neptūno futbolo klubas“)
 Plungės „Babrungas“ (VšĮ „Plungės futbolas“)
 Be1 NFA (VšĮ „Kauno futbolo akademija“)
 „Marijampolė City“ (VšĮ „Kazlų Rūdos futbolas“)
 „FK Garliava“ (VšĮ „Garliavos futbolo klubas“)
 „FK Ekranas“ (VšĮ Futbolo klubas „Aukštaitija“)


2019 m. gegužės mėn. I lygos nariai įkūrė organizaciją geriau atstovauti lygos interesus. Organizacija vadinasi Asociacija Lietuvos futbolo klubų sąjunga (aLFKS), nuo 2022 m. sausio mėn. jai vadovauja lygos direktorė Diana Jonaitienė. aLFKS sutarties su LFF pagrindu organizuoja **Pirmos lygos** futbolo pirmenybes.  aLFKS tapo LFF nare.

Lietuvos futbolo federacijos struktūroje taip pat yra Pirmos lygos valdyba, jos pirmininku nuo 2023 m. vasarį yra Andrius Markevičius. Kiti valdybos nariai yra:
* VšĮ „Baltijos futbolo akademija“ direktorė Mažena Agneška Stankevič,
* VšĮ „Kretingos Minija“ direktorius Vidas Burba,
* Asociacija FK „Atmosfera“ prezidentas Darius Ruginis,
* VšĮ „Plungės futbolas“ direktorė Jurgita Skersė,
* LFF generalinis sekretorius Edgaras Stankevičius,
* VšĮ „Neptūno futbolo klubas“ direktorius Tadas Vaitkus,
* VšĮ „Kazlų Rūdos futbolas“ direktorius Audrius Raškauskas,
* VšĮ „Garliavos futbolo klubas“ direktorius Henrikas Grigas,
* VšĮ „Kauno futbolo akademija“ direktorius Andrius Markevičius,
* VšĮ Dzūkijos FK „Dainava“ direktorius Žydrūnas Lukošiūnas,
* VšĮ „Sporto perspektyvos“ direktorius Saulius Skibiniauskas.

## Istorija

Antrojo lygmens pirmenybės Lietuvoje vyksta nuo 1923 m. XX a. tarpukariu varžybos dažniausiai vykdavo zonose ir apskrityse.

Po II pasaulinio karo, ankstyvuoju sovietmečiu lyga buvo permaininga – iš pradžių vyko zonų varžybos, nuo 1950 m. vyko atskiros pirmenybės srityse ir Kauno bei Vilniaus miestuose, 1953 m. pereita prie zonų varžybų, 1955 m. vėl sudaryta B klasė iš stipriausių zonų ir miestų kolektyvų, bet dėl didžiulių nesklandumų 1956 m. ji išskaidyta į ankstesnes zonas ir miestus, kurių nugalėtojai kovojo dėl teisės žaisti A klasėje. 1958 m. vėl suburta vieninga lyga, bet jau nuo 1960 m. vasaros vėl rungtyniauta atskirose zonose, o nuo 1966 m. varžybos rengtos „Žalgirio“ (didmiesčiai Vilnius, Kaunas, Klaipėda, Šiauliai, Panevėžys) ir „Nemuno“ (kiti miestai ir rajonai) grupėse. Tokia sistema taikyta iki pat Nepriklausomybės, nors 1973–1977 m. „Nemuno“ ir „Žalgirio“ pogrupiai buvo aukščiausiosios lygos lygmenyje, o 2-ojoje pakopoje buvo Kapsuko, Telšių, Šilutės ir Jonavos zonos. 1978 m. kovo pradžioje LTSR futbolo federacijos plenume vėl pakeista pirmenybių tvarka: sudarius vieningą aukščiausiąją lygą, I lygoje sudaryti „Žalgirio“ ir „Nemuno“ draugijų pogrupiai.

Lietuvai atgavus nepriklausomybę, 1990 m. varžybos dar vyko dviejose grupėse, bet jau 1991 m. sudaryta vientisa lyga, veikianti iki šiol. Iki 2006 m. I lygoje žaidė ir A lygos dublerių komandos. 2017 m. pirmenybėse žaidė 15 komandų. Sezono pabaigoje trys komandos pasitraukė iš dalyvavimo sekančiame sezone. 2018 m. pirmenybėse dalyvavo 14 komandų, bet sezoną baigė 13. (FK Koralas pasitraukė sužaidęs kiek daugiau nei pusę rungtynių.) Kitos dvi komandos nusprendė pasitraukti iš dalyvavimo sekančiame sezone.

2019 m. sezone lygą ėmė remti „Optibet“, varžybas pradėjo 16 komandų. Pirmos lygos varžybas transliavo „Init“ televizija. „Stumbro“ klube atsirado finansinių problemų, Stumbro B ekipa prarado Pirmos lygos licenciją. Liepos 30 d. paskelbta, kad klubas šalinamas iš pirmenybių. Rungtynių rezultatai buvo anuliuoti, nes klubas sužaidė mažiau nei pusę visų sezono rungtynių. Sezoną baigė 15 komandų, pirmenybes laimėjo FC Džiugas Telšiai, o antrąją vietą užėmusi FK Banga laimėjo pereinamąsias rungtynes prieš FK Jonava ir taip pat iškovojo teisę žaisti 2020 m. A lygoje. Viena komanda iškrito į II lygą. Sezono metu buvo gauti pranešimai apie manipuliacijas rungtynių rezultatais. Po sezono pabaigos FC Kupiškis buvo nubaustas pinigine bauda ir pašalintas į II lygą.

2020 m. sezono pradžia buvo atidėta iki birželio 5 d. dėl kilusios COVID-19 pandemijos. Pirmenybėse dalyvavo 14 komandų, į A lygą pakilo 4 komandos. 2021 m. prieštaringų reakcijų vėl susilaukė licencijavimos procesas, kai 3-ąją vietą užėmusiam, ir sportiniu būdu iškovojusiam FK Jonava klubui, LFF narių balsavimo būdu nebuvo išduota 2021 m. A lygos licencija. Sprendimas buvo pagrįstas tuo kad FK Jonavos klubo nariai buvo įtariami sutartų varžybų organizavimu. Jo vietą užėmė 6-ą vietą užėmusi DFK Dainava. Kitas licencijavimosi proceso netaktas buvo norinčių kilti iš II lygos komandų licencijavimas. Be1 NFA ir FK Garliava I lygos licencijos buvo suteiktos, tačiau po mėnesio sprendimas anuliuotas, pagrindu tuo kad 2020 m. šie klubai nedalyvavo II lygos pirmenybėse. Galiausiai 2021 m. iš II lygos prisijungė 5 komandos, pirmenybėse dalyvavo 14 komandų. 2024 m. generaliniu lygos rėmėju tapo „TOPsport“.

Lygos emblemos

I Lyga.jpg | 2007–2014 m.
Pirma_lyga.png| 2015–2021 m.
Pirma-lyga-logo-2022.png | 2022–2023 m.
Topsport pirma lyga.png | 2024–2025 m.
1lyga2026.png | nuo 2026 m., apribojus lažybų kompanijų reklamą


## Komandos
### 2026 m. sezono dalyviai

### Informacija apie komandas

## Nugalėtojai

## Šaltiniai

## Nuorodos
* Pirmos lygos svetainė
* Lietuvosfutbolas.lt
* 1 Lyga (Soccerway.com)
* Lithuanian Football: History & Statistics (Almis.sritis.lt)